

Αρκαλοχώρι, 21/01/2025

Προς: ΜΜΕ

**ΔΕΛΤΙΟ ΤΥΠΟΥ**

**Ανασυγκρότηση μετά το σεισμό: Ζητούνται εξηγήσεις για τα "φουσκωμένα" στοιχεία της μελέτης του Οικονομικού Επιμελητηρίου Ελλάδος**

Συγκεκριμένα στοιχεία και διευκρινίσεις που σχετίζονται με την μελέτη που εκπόνησε το Οικονομικό Επιμελητήριο Ελλάδος, ζητά ο Δήμαρχος Μινώα Πεδιάδας Βασίλης Κεγκέρογλου, με επιστολή του στον Πρόεδρο του ΟΕΕ, Κων/νο Κόλλια.

Ο Δήμαρχος Μινώα Πεδιάδας αναγνωρίζει την διάθεση που προκύπτει από τη σύνταξη της μελέτης, η οποία ανατέθηκε στο Οικονομικό Επιμελητήριο Ελλάδος από το Υπουργείο Κλιματικής Κρίσης για την ανασυγκρότηση της περιοχής, μετά τον καταστροφικό σεισμό της 27ης Σεπτεμβρίου, ταυτόχρονα όμως κάνει λόγο για «φουσκωμένα» οικονομικά στοιχεία που δεν ανταποκρίνονται στην πραγματικότητα και τα οποία πρέπει να αποσαφηνιστεί που και πως αποδόθηκαν αλλά και πως χρησιμοποιήθηκαν.

Ο κ. Κεγκέρογλου κάνει σαφές ότι τον πρώτο λόγο έχουν οι δημότες και τα ερωτήματα που εκείνοι θέτουν ως προς τα υποτιθέμενα υπέρογκα χρήματα που έχουν διατεθεί για την ανοικοδόμηση της περιοχής, που δε συνάδουν με την εικόνα που παρουσιάζει ο Δήμος 3 χρόνια μετά το σεισμό!

Με δεδομένο ότι η Δημοτική Αρχή θέλει να γνωρίζει την πραγματικότητα με αδιάσειστα στοιχεία αλλά και επειδή λογοδοτεί στους πολίτες και στις επόμενες γενιές, υποβάλλει σειρά καίριων ερωτημάτων με την απαίτηση τεκμηριωμένων απαντήσεων που θα αποσαφηνίζουν την πραγματικότητα και δεν θα αφήνουν περιθώριο για παρερμηνείες ή δεύτερες σκέψεις:

**ε**«**1ο Ερώτημα:** Στη σελίδα 48 της μελέτης αναφέρεται ότι: «Συγκεκριμένα σύμφωνα με τα στοιχεία της Γενικής Γραμματείας Αποκατάστασης Φυσικών Καταστροφών και Κρατικής Αρωγής του Υπουργείου Κλιματικής Κρίσης και Πολιτικής Προστασίας, για τη στήριξη και την αποκατάσταση του Αρκαλοχωρίου Κρήτης που επλήγη από το σεισμό της 27ης Σεπτεμβρίου 2021, η χρηματοδότηση μέχρι τον Μάρτιο του 2024 ανέρχεται σε περίπου 300 εκατ. Ευρώ»

**Ζητούμε αναλυτική κατάσταση διάθεσης των 300 εκατ. ευρώ ανά τομέα και ανά δήμο και τα αντίστοιχα έγγραφα. Σε κάθε περίπτωση ζητούμε αναλυτικά τα ποσά που αφορούν το Δήμο Μινώα Πεδιάδας.**

**2ο Ερώτημα:** Στη σελίδα 49 της μελέτης αναφέρεται ότι: «Μέσω της πλατφόρμας arogi.gov.gr χορηγήθηκε από το Υπουργείο Οικονομικών πρώτη αρωγή έναντι στεγαστικής συνδρομής και έναντι επιχορήγησης επιχειρήσεων καθώς και αποζημίωση οικοσκευής συνολικού ύψους 66,1 εκατ. Ευρώ σε περισσότερους από 7.000 δικαιούχους».

**Ζητούμε αναλυτική κατάσταση διάθεσης των 66,1 εκατ. ευρώ ανά τομέα και ανά δήμο.** **Σε κάθε περίπτωση ζητούμε αναλυτικά τα ποσά που αφορούν σεισμόπληκτους του Δήμου Μινώα Πεδιάδας.**

**3ο Ερώτημα:** Στη σελίδα 49 της μελέτης αναφέρεται ότι: «Έκτακτη χρηματοδότηση όπως δέσμευση πίστωσης 8 εκατ. ευρώ προς την Περιφέρεια Κρήτης για την αποκατάσταση ζημιών σε υποδομές και δίκτυα από το Πρόγραμμα Δημοσίων Επενδύσεων του Υπουργείου Ανάπτυξης και Επενδύσεων».

**Ζητούμε, αν και εφόσον πραγματοποιήθηκε η πίστωση, την αναλυτική κατάσταση διάθεσης των ποσών που αφορούν το Δήμο Μινώα Πεδιάδας.**

Η επιστολή του Δημάρχου κοινοποιείται στους Γενικούς Γραμματείς των Υπουργείων Κλιματικής Κρίσης και Πολιτικής Προστασίας. Οικονομίας και Οικονομικών, Εσωτερικών, στον Περιφερειάρχη Κρήτης και στον Πρόεδρο του Οικονομικού Επιμελητηρίου Ανατολικής Κρήτης,